行牌頭奴寨之間皆建炎末避賊所經也
作者：陸游
朝代：宋

paragraphs: 今朝霜薄風氣和，霽色滿野行人多。
沙平水淺木葉下，揺檝渡口生微波。
建炎避兵奔竄地，誰料白首重經過。
四十餘年萬事改，惟有青嶂高嵯峨。
安得西國蒲萄酒，滿酌南海鸚鵡螺。
侑以吳松長絲之玉鱠，送以邯鄲皓齒之清歌。
向來喪亂汝所記，大地凛凛憂干戈。
偶然不死到老大，爲底苦惜朱顔酡。